**Rimi Rīgas maratons šogad būs lielākais, ģeogrāfiski visplašākais un visvairāk apmeklētākais notikums pasākuma pastāvēšanas laikā**

Ielūgums medijiem

Rīgā, 2025. gada 3. aprīlī

**Klātesot Rīgas mēram, Rimi Rīgas maratona organizatoriem un partneriem, Baltijas valstu lielākais tautas sporta notikums – Rimi Rīgas maratons – 3. aprīlī TC “Spice” atklāja mākslinieka Ivara Heinrihsona veidoto medaļu un mākslinieces Helēnas Heinrihsones dizainēto 35. jubilejas kreklu, kā arī iepazīstināja ar 35. jubilejas sezonas jaunumiem – pasākuma vērienu, jaunajām maratona un “jubilejas piecīša” distances trasēm, bezmaksas sabiedrisko transportu dalībniekiem, kā arī partneru aktivitātēm.**

Organizatori lēš, ka salīdzinājumā ar 2024. gadu, Rimi Rīgas maratons piedzīvos vismaz 25 % dalībnieku izaugsmi, un Rīgā 17.–18. maijā izskriesies vismaz 40 000 skrējēju no vairāk nekā 100 valstīm.

“Šis gads ar 35. atzīmi kopš lieliem notikumiem Rīgai un Latvijai ir īpašs – agrā pavasarī atzīmējām 35 gadus kopš Rīgas domē varu pārņēma Tautas fronte, maijā svinēsim 35 gadus kopš Latvijas neatkarības atjaunošanas un arī Rīgas maratons ir šajā Atmodas laika simbolu virknē. Jau šodien, nedaudz vairāk nekā 40 dienas līdz maratonam, ir skaidrs, ka šogad Rīgā piedzīvosim visu laiku lielāko, ģeogrāfiski visplašāk pārstāvētāko, starptautiski visvairāk apmeklētāko un ekonomiski visietekmīgāko maratonu, kāds Rīgā jebkad bijis. Tā ir vislabākā dāvana pašiem sev un pilsētai maratona 35. jubilejā! Bet papildus pilsētas dāvana un maratona jaunievedums šajā gadā būs bezmaksas sabiedriskais transports ikvienam maratona dalībniekam – uzrādot savu numura zīmi, maratona nedēļas nogalē ar tramvajiem, trolejbusiem vai autobusiem varēsiet braukt par velti,” preses konferencē atklāja **Rīgas mērs Vilnis Ķirsis**.

Jau 2024. gadā Rimi Rīgas maratons uz Rīgu atvilināja vairāk nekā 10 tūkstošus ārvalstu dalībnieku no 104 valstīm, radot 10 ar pusi miljonu eiro lielu ekonomisko aktivitāti un ieņemot 1,5 miljonu eiro lielus nodokļu ienākumus tikai no ārvalstu naudas līdzekļiem vien. Katrs Rīgas domes Rimi Rīgas maratonā līdzfinansētais eiro Rīgas un Pierīgas ekonomikai atpakaļ nesa 130 eiro. Šogad Rīgas dome lēma līdzfinansējumu Rimi Rīgas maratonam palielināt līdz 191 tūkstotim eiro, cerot uz vēl lielāku atdevi no šī notikuma nākotnē.

**Bezmaksas sabiedriskais transports dalībniekiem**

Atbalstot ilgtspējas iestrādnes, Rīgas dome ar maratona organizatoriem vienojusies, ka pirmo reizi maratona vēsturē, uzrādot Rimi Rīgas maratona numuru, jebkurš dalībnieks varēs Rīgā uz startu un pēc starta maratona nedēļas nogalē ar sabiedrisko transportu braukt bez maksas. Jau šobrīd 28 % maratona dalībnieku uz startu ierodas ar sabiedrisko transportu, bet 46 % uz startu ierodas ar kājām.

**Visu distanču finišētāji saņems Ivara Heinrihsona medaļas**

Rimi Rīgas maratonā visu distanču finišētāji, sākot no pašiem mazākajiem Bērnu dienā līdz pat maratona distancei, saņems mākslinieka Ivara Heinrihsona dizainētās medaļas. Medaļā mākslinieks attēlojis savas mākslas identitātes zīmes – zirgus skrējienā. Savukārt kreklu dizainu šogad veidojusi māksliniece Helēna Heinrihsone. Par godu Rimi Rīgas maratona 35. dzimšanas dienai šogad māksliniecei bija uzticēts radīt divus kreklu dizainus, vienu – oficiālajam Nike skriešanas kreklam, otru – īpaši dzimšanas dienai radītu krekla dizainu. Nike oficiālos skriešanas kreklus šobrīd var iegādāties Spices Sportlandā, bet īpašos svētku kreklus – reģistrējoties maratonam.

**Latviju maratona distancē vēl pēdējo reizi pārstāvēs Jeļena Prokopčuka**

Latvijas elites rindas maratona distancē šogad papildinās visu laiku godalgotākā Latvijas maratoniste, programmas “Mans pirmais maratons” trenere **Jeļena Prokopčuka**. Līdz šim J. Prokopčuka savas medaļas Rimi Rīgas maratonā bija kaldinājusi piecu kilometru un pusmaratona distancēs, tāpēc sportistes lēmums startēt maratona distancē Rimi Rīgas maratonam ir ļoti nozīmīgs notikums.

Arī 2024. gada Latvijas čempione maratonā **Anita Siliņa**, kura arī ir programmas “Mans pirmais maratons” trenere, šogad ieplānojusi pacīnīties par čempiones titulu.

Abas programmas “Mans pirmais maratons” treneres ir pārliecinātas, ka programmas dalībnieki ir labi sagatavojušies savam pirmajam lielajam pārbaudījumam Rimi Rīgas maratonā, un vēl ir palicis laiks uzlabot gan fizisko, gan emocionālo sagatavotību, lai 18. maijā uz starta līnijas stātos ar pārliecību.

**Rimi Komandu kauss pulcēs sportiskākos Latvijas uzņēmumus**

Tāpat kā iepriekšējos gadus, arī šogad Rimi komandu kauss pulcēs Latvija aktīvāko uzņēmumu komandas, pulcējot vismaz 500 Latvijas uzņēmumu komandas.

Rimi komandu kausā uzņēmumu komandas gan saliedēsies, gan cīnīsies par balvām un aktīvāko komandu tituliem trīs kategorijās – no 15 līdz 29 dalībniekiem, no 30 līdz 49 dalībniekiem un virs 50 dalībniekiem. Komandu konkurencē uzvarētāji tiks noteikti pēc dalībnieku individuālajiem rezultātiem vecuma grupās un labākās komandas tiks apbalvotas.

“Lepojamies, ka ik gadu paši esam visplašāk pārstāvētā komanda Rimi Komandu kausā un nekautrējamies rādīt priekšzīmi citiem Latvijas uzņēmumiem – tas ir lielisks veids, kā saliedēt darba kolektīvu, kā arī uzturēt sportisko garu uzņēmumā!” aicinot nekavēties ar reģistrācijām Rimi Rīgas maratonā, sacīja galvenā partnera ***Rimi* sabiedrisko attiecību vadītāja Inga Bite**.

**Rimi Rīgas maratona dzimšanas dienas aleja sadarbībā ar Spici**

Rimi Rīgas maratona partneris *Spice* tik nepieciešamo emocionālo uzrāvienu skrējējiem nodrošinās īpašā Rimi Rīgas maratona dzimšanas dienas alejā.

“Esam noskaidrojuši, ka Rimi Rīgas maratona dalībniekiem pēc maratona visvairāk atmiņā palikušas tautumeitu un koru sagādātās pozitīvās emocijas, tāpēc 18. maijā būsim sarūpējuši Rimi Rīgas maratona dzimšanas dienai veltītu īpašu *Spices* aleju pie Brīvības pieminekļa, kurā tautumeitas un koristi pavadīs skrējējus. Par godu šim notikumam arī 5 kilometru trase šogad būs pārtapusi svētku piecītī jeb gandrīz 6 kilometru garā distancē, lai arī populārākās distances skrējēji varētu piedzīvot šo īpašo saviļņojumu,” pastāstīja *Spices* un *Spice Home* vadītāja **Iveta Priedīte**.

**Enerģija trasē un finišā**

Skrējēju cīņassparu un enerģijas līmeni *Elektrum* šogad cer vēl vairāk celt, klātesot Rimi Rīgas maratonā gan trasē, gan finiša taisnē.

“Zinām, cik skrējējiem nozīmīgs ir līdzjutēju atbalsts, tāpēc līdzjutēji uz īpašām zīmēm varēs uzrakstīt savus atbalsta vārdus skrējējiem, kā arī finiša taisnē, burtiski pēdējos pārsimts metros 11. novembra krastmalā, būsim sarūpējuši īpaši enerģisko finišu! Esam pārliecināti, ka šis atbalsts būs īpaši svarīgs, lai palīdzētu sasniegt labākos rezultātus vai vienkārši finišētu ar smaidu!” uzsvēra *Elektrum* zīmola pārstāve jeb AS Latvenergo Attīstības direktore **Ilvija Boreiko**.

**Skriešanas svētki nedēļas nogales garumā**

Sestdienā, 17. maijā, maratona nedēļas nogali ievadīs Bērnu diena un DPD jūdze, kas, kā ierasts, būs arī Latvijas čempionāts jūdzes distancē, un bērnu distances, kurās 11. novembra krastmalā varēs sacensties jaunie skrējēji. Bērniem krastmalā būs iespēja piedalīties gan *Happy* mazuļiem rāpošanas, 200 metru un 400 metru distancēs, gan 60 metru “Toyota WESS dižsprintā”, gan arī piedalīties virknē citu sportisku aktivitāšu.

Savukārt svētdien, 18. maijā, uz starta līnijas stāsies garāko distanču – maratona un pusmaratona – dalībnieki, kā arī ierasti viskuplāk pārstāvēto distanču – 10 km un 6 km – skrējēji. Jaunums šogad būs klasiskās 42 km distances trase, kas būs vienā aplī, un “Jubilejas piecītis”, kas pārtapis 5,8 km garā distancē. Augstā dalībnieku skaita dēļ “Jubilejas piecītis” un DPD jūdzes dalībnieki startēs divos viļņos.

Nemainīgi uz starta līnijas arī stāsies 5 000 Latvijas Skolu kausa dalībnieki, kuri sacentīsies par ātrākās skolas titulu DPD jūdzē un 6 km distancē. Par simbolisku dalības maksu (2 eiro) iespēja startēt būs arī pasākuma vēsturē visapjomīgākajā programmā dalībniekiem ar kustību un funkcionāliem traucējumiem un viņu asistentiem – sadarbībā ar Mēness aptieku un Paralimpisko komiteju šo iespēju 1 000 dalībniekiem organizatori piedāvās programmā “Iekļaujošs maratons”.

**Papildu informācija:**

Inese Ķīkule

Tālr.: 2966 6110

E-pasts: inese.kikule@necom.lv

[www.rimirigamarathon.com](http://www.rimirigamarathon.com)

**Reģistrācija Rimi Rīgas maratona distancēm**

Rimi Rīgas maratona 35. jubilejas maratona, pusmaratona, 10, 6 kilometru, DPD jūdzes distancei un Bērnu dienai iespējams reģistrēties oficiālajā maratona mājaslapā www.rimirigamarathon.com un, kā jau tradicionāli ierasts – izdevīgāk reģistrēties līdz 30. aprīlim.

**Par Rimi Rīgas maratonu**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2025. gadā Rimi Rīgas maratons norisināsies 17.-18. maijā, kad pasākuma ietvaros būs iespējams izskrieties maratona, pusmaratona, 10km, 6km, DPD jūdzes (1609m) un Bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm, kā arī kopā ar Rimi Rīgas maratonu nodrošināja 11,8 miljonu pienesumu valsts ekonomikai.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Labas gribas kilometri", kurā, kopš tās aizsākuma 2020. gadā, jau kopumā saziedoti 100 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future by Neste", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *TC Spice*, *Elektrum,* sponsori – *Neste, DPD Latvija,* *INDEXO,* *WESS Motors Toyota*, *Sportland, Nike.* Partneri – Bērnu slimnīcas fonds, dabīgais minerālūdens *Mangaļi*, *Garmin, Happy, LIDO, Mēness aptieka, Science in Sport, Klotiņi & Serģis*, LSFP, LVS, *VSK Noskrien, Rīgas meži, Rīgas ūdens* un citi.